Predkladacia správa

Na základe návrhu ministra pôdohospodárstva SR vláda SR na svojom zasadnutí 
dňa 14. januára 2004 vymenovala prednostov krajských pozemkových úradov, prednostov krajských lesných úradov, riaditeľov obvodných pozemkových úradov a vedúcich obvodných lesných úradov.

	Vzhľadom na to, že na pozície prednostov dvoch krajských úradov a na pozície 
šiestich riaditeľov, resp. vedúcich obvodných úradov boli  vymenovaní zamestnanci na dobu určitú  do 29. februára 2004, minister pôdohospodárstva SR predkladá návrh na vymenovanie  kandidátov na dotknuté úrady k 1. marcu 2004. Kandidáti boli vybratí na základe 
komplexného zhodnotenia plnenia kvalifikačných predpokladov, odbornej praxe a výsledkov  osobného pohovoru, ktorý sa uskutočnil pred odbornou komisiou na Ministerstve 
pôdohospodárstva SR dňa 17. 02. 2004. 

	Súčasne v súlade s ustanovením § 102 ods. 1 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov predkladám vláde Slovenskej republiky návrh na určenie výšky a zloženia funkčných platov vymenovaných prednostov krajských lesných úradov, riaditeľov obvodných pozemkových úradov a vedúcich obvodných lesných úradov.
	Materiál, vzhľadom na jeho charakter, nebol predmetom pripomienkového konania. 
	V zmysle ustanovenia § 101 zákona č. č. 312/2001 Z.z. o štátnej službe a o zmene a doplnení niektorých zákonov v znení neskorších predpisov sa údaje o plate nesprístupňujú.